**Priloga 1: Načrt izvajanja** **finančnega inženiringa »Ukrep finančnega inženiringa v obliki posojilnega sklada za investicije v gospodarstvo«**

Skladno s četrtim odstavkom 13. člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1 in 39/25) ministrstvo, pristojno za gospodarstvo (v nadaljevanju ministrstvo) za »Ukrep finančnega inženiringa v obliki posojilnega sklada za investicije v gospodarstvu« pripravi »Načrt izvajanja finančnega instrumenta« (v nadaljevanju: NIFI).

1. **UVODNO POJASNILO**

Slovenija in tudi Evropska unija kot celota izgubljata v globalni tekmi za konkurenčnost in produktivnost. Za odpravo večjega inovacijskega razkoraka za ZDA in Kitajsko je potrebno znatno višati vlaganja v raziskave, razvoj in inovacije ter predvsem v napredne tehnologije, kar izhaja tudi iz Draghijevega poročila »A competitiveness strategy for Europe, Part A«. Slovenija je v letu 2024 padla na lestvici globalne konkurenčnosti za štiri mesta in zaseda trenutno 46. mesto, kot navaja Evropski inovacijski indeks 2024 – zmerni napredek Slovenije in novi izzivi. Podjetja so v okviru ankete Banke Slovenije za leto 2024 poročala, da so bila previdna in so vložila manj zahtev za pridobitev zunanjih virov financiranja predvsem zaradi negotovosti v ekonomskem okolju. Poleg tega se v podjetjih povečuje potreba po likvidnostnih sredstvih (obratni kapital) zaradi povečanja stroškov dela zaradi novih zaposlitev, izobraževanja zaposlenih, povečanja zalog in materiala, povečanja prodaje, ipd..

Za dosego preboja različna poročila in analize izpostavljajo potrebo po sistemskih ukrepih (Poročilo o produktivnosti 2023, UMAR). Zaradi navedenega je potrebna močna javna spodbuda, ki bo večje število podjetij spodbudila k odločitvi za vlaganja v raziskave, razvoj in inovacije ter kakovostna vlaganja v nadaljnjo rast in razvoj ter prestrukturiranje podjetij skladno z mednarodnimi zelenimi in digitalnimi usmeritvami, uvajanjem visokotehnoloških rešitev, robotizacije in modernizacije samega poslovanja. Zaradi navedenega bo SID banka v sodelovanju z državo vzpostavila mehanizem finančnega inženiringa, s katerim bo za podjetja ustvarila optimalno okolje za srednjeročno in dolgoročno načrtovanje investicij ter jih tako stimulirala k sprejemu investicijskih odločitev, ki so glede na Draghijevo poročilo nujno potrebne.

Ukrep finančnega inženiringa podjetjem omogoča pridobitev ugodnega in dolgoročnega finančnega vira, ki na mesečni ravni pretirano ne obremeni denarnega toka. Poleg tega ukrepi finančnega inženiringa multiplicirajo sredstva proračuna RS, namenjena financiranju razvojne vrzeli, saj tako prejemnik sredstev kot tudi izvajalec finančnega inženiringa (t. j. SID banka) doda večinski delež virov financiranja, kar na enoto vložka države generira večji obseg financiranja.

NIFI je sestavni del obrazložitve predloga proračuna države in za potrebe izvajanja proračuna RS vključuje opis ukrepa, obliko financiranja, končne prejemnike, obseg sredstev za izvajanje ukrepa, višina izplačila izvajalcu posojilnega sklada finančnega inženiringa in ocenjen obseg in dinamika odobritev sredstev.

Vse pa bo podrobneje predstavljeno v dokumentu Ključni elementi finančnega instrumenta, ki ga bo v nadaljnji fazi obravnavala Vlada RS.

1. **OBSEG IN NAMEN SREDSTEV, KONČNI PREJEMNIKI IN UPRAVLJAVEC SREDSTEV**

Obseg sredstev: Predviden obseg sredstev proračuna RS znaša 120.000.000,00 EUR, in sicer po 40.000.000,00 EUR v letih 2026, 2027 in 2028. SID banka vloži 380.000.000,00 EUR lastnih sredstev. Skupni obseg sredstev posojilnega sklada (sredstva proračuna RS in SID banke) je 500.000.000,00 EUR.

Namen: Sredstva so namenjena za naložbene prioritete raziskav, razvoja in inovacij, večje naložbe za konkurenčnost in produktivnost ter (možno) financiranje likvidnosti, v podjetjih vseh velikosti, po pravilih državnih pomoči, možno zavarovanje kredita tudi z intelektualno lastnino. Posojilni sklad predstavlja ukrep, ki je komplementaren drugim ukrepom za spodbujanje gospodarstva (nepovratna in povratna sredstva), saj je zaznana finančna vrzeli na področju financiranja investicij.

Končni prejemniki: Končni prejemniki sredstev so podjetja vseh velikosti – tako velika podjetja kot tudi mala in srednje velika podjetja, ki potrebujejo sredstva za investicije in zagotavljanje likvidnosti.

Upravljavec sredstev: S sredstvi upravlja SID banka, v svojem imenu in za svoj račun, pri čemer vodenje in izkazovanje posojilnega sklada v poslovnih knjigah in poročilih evidentira računovodsko ločeno od drugega poslovanja SID banke.

1. **OBLIKE FINANCIRANJA IZ POSOJILNEGA SKLADA**

Oblika financiranja: Sredstva posojilnega sklada so naložbe neposrednega financiranja končnih prejemnikov v obliki kreditov, ter prosta sredstva posojilnega sklada, s katerimi se upravlja v skladu s 24. členom Uredbe o postopkih, merilih in načinih dodeljevanja sredstev za spodbujanje razvojnih programov in prednostnih nalog, obveznosti posojilnega sklada pa so obveznosti iz naslova vplačanih sredstev v posojilni sklad (vplačana proračunska sredstva se pri tem izkazujejo kot obveznost SID banke iz prejetega posojila ministrstva) in druge obveznosti.

Dinamika odobritve sredstev: Predvidena dinamika odobritve sredstev končnim prejemnikom je odvisna od dejanskega povpraševanja na trgu.

1. **REZULTAT POSOJILNEGA SKLADA, POROČANJE IN LIKVIDACIJA**

Rezultati: S sredstvi posojilnega sklada bo podprtih cca. 75 podjetij v gospodarstvu, vključno s turizmom. Prva izguba posojilnega sklada se krije v breme dodeljenih sredstev Republike Slovenije. Tako se, prvih 24 odstotkov primanjkljaja iz naslova upravičenih stroškov posojilnega sklada krije v breme dodeljenih sredstev države, ves nadaljnji primanjkljaj iz naslova upravičenih stroškov posojilnega sklada pa bremeni SID banko. Višina razpoložljivih sredstev državnega proračuna za kritje prve izgube posojilnega sklada je odvisna od prevrednotenja obveznosti SID banke do ministrstva. Prevrednotenje obveznosti SID banke do ministrstva se izvaja skladno s podpisanim sporazumom o financiranju med SID banko in ministrstvom (v nadaljevanju: sporazum) in je odvisno od izkaza poslovnega izida posojilnega sklada. Podobna ureditev velja za vse že dosedanje posojilne sklade finančnega inženiringa z ministrstvom. Za izvajanje posojilnih skladov finančnega inženiringa ima SID banka oblikovano lastno metodologijo za ocenjevanje izgub iz kreditnega tveganja, ki ustrezno krije pričakovane izgube iz naslova kreditnega tveganja. V skladu z Mednarodnimi standardi računovodskega poročanja (MSRP) so dolžniki razvrščeni posamično ali v skupine za skupinsko ocenjevanje izgub iz kreditnega tveganja. Kvaliteto zavarovanja presoja SID banka skladno s politikami s področja upravljanja tveganj. Poslovanje SID banke je podvrženo nadzoru regulatorjev, predvsem Banke Slovenije.

Poročanje: SID banka ministrstvu redno poroča o izvajanju ukrepa finančnega inženiringa in uporabi sredstev državnega proračuna po sporazumu v obliki:

* obdobnih poročil o naložbah in obveznostih posojilnega sklada, o odobrenih in zavrnjenih vlogah ter vlogah v obdelavi, o prihodkih in odhodkih posojilnega sklada, z ločenim prikazom porabe sredstev državnega proračuna,
* letnih poročil o poslovanju posojilnega sklada, ki zajemajo:
  + poročilo in informacijo o rezultatih in učinkih posojilnega sklada, skladno z naložbeno strategijo in kazalniki,
  + informacijo o vseh izvedenih revizijah in kontrolah, vključno z analizo sistematičnih in ponavljajočih slabosti ter načrtovanih korektivnih ukrepih,
  + oceno tveganj in načrt upravljanja s tveganji za prihodnje obdobje,
  + računovodske izkaze posojilnega sklada za posamezno poslovno obdobje (izkaz poslovnega izida, izkaz vseobsegajočega donosa in izkaz finančnega položaja),
  + izjavo o zanesljivosti izvedenih aktivnosti posojilnega sklada o popolnosti, točnosti in verodostojnosti računovodskih izkazov, pravilnosti delovanja sistemov notranje kontrole, zakonitosti in pravilnosti z izkazi povezanih transakcij ter spoštovanja načela dobrega finančnega poslovodenja.

Likvidacija: Ob začetku likvidacije posojilnega sklada sestavi SID banka začetni likvidacijski obračun. Likvidacija posojilnega sklada se konča po zaključku vseh poslov posojilnega sklada, kar vključuje tudi poplačilo zadnjega kredita, danega iz posojilnega sklada, s sestavo končnega likvidacijskega obračuna. Z dnem sprejema končnega likvidacijskega obračuna na Vladi RS, se likvidacija posojilnega sklada zaključi. Terjatev ministrstva v razmerju do SID banke zapade v plačilo po končnem likvidacijskem obračunu. Tako začetni kot končni likvidacijski obračun SID banka pošlje v potrditev ministrstvu. SID banka izdela zaključno poročilo o izvajanju in rezultatih posojilnega sklada, vključno z učinki, v roku šestih mesecev po zaključku likvidacije posojilnega sklada.